Päivän Byrokraatti -palkinnon saa Sdp:n varapuheenjohtaja Sanna Marin, joka Twitterissä hyvesignaloi punavihreän hallituksen ja ilmastotekojen puolesta.

Valitettavasti Sanna Marinin ja hänen punavihreiden kollegoidensa some-tileiltä löytyy enemmän sanoja kuin tekoja. Kokosimme Päivän Byrokraatin toimistotornin 12. kerroksen kahvihuoneen piristykseksi seinätaulun virtuaalikorteista, joita vihervasemmiston johto on viimeaikaisilta lomamatkoiltaan lähettänyt.

Maaseudun Tulevaisuuden uutisoiman tutkimuksen mukaan yksi lentomatka Bangkokiin kuormittaa ympäristöä yhtä paljon kuin kahdeksan vuotta Suomessa pysyvä naudanlihansyöjä. Yhden Phuketin lennon päästöillä taas perhe autoilee yli 10 vuotta.

Kun some-postikorteissa matkailevat kansanedustajat Sanna Marin, Li Andersson (vas), Ville Niinistö (vihr), Emma Kari (vihr), Olli-Poika Parviainen (vihr) ja Anni Sinnemäki (vihr) niin kovasti vaativat muilta ekotekoja, niin ehkäpä heidän pitäisi itse katsoa ensin peiliin ja miettiä, ovatko ne kaikki Balin rantojen ilmastokonferenssitkaan oikeasti tarpeen.

Punavihreä eliitti näyttää sosiaalisen median perusteella elävän toisin kuin opettaa. Kotimaa ei kelpaa, vaan johto viettää lomansa, viime kädessä veronmaksajien rahoilla, kaiken maailman luksuslomakohteissa ja aiheuttaa näin satakertaisen hiilijalanjäljen verrattuna vaikkapa perusintialaiseen kuluttajaan.

Ei PB lomailua paheksu, eikä ole sitä kieltämässä, mutta kun nämä samat sankarit vielä ovat tekemässä maailman suurinta ympäristövirhettä vastustamalla ydinvoimaa, turha on heidän kaksinaismoralistisesti osoitella sormella muiden tarveautoilua tai lihansyöntiä.

Niille, jotka potevat matkustamisestaan huonoa omaatuntoa, vinkiksi että esimerkiksi yksi Bangkokin lento aiheuttaa Finnairin laskurin mukaan 413 kg CO2-päästöjä. Sitä voi kompensoida samaan tapaan kuin palkintokomitea: hiilipörssistä ostamamme hehtaarin kokoinen ennallistettava suoalue sitoo vuodessa lähes kahdeksan kertaa lentoa enemmän hiilidioksidia (3259 kg).